# ΟΔΗΓΙΕΣ ΓΙΑ ΤΗΝ ΥΠΟΒΟΛΗ ΤΩΝ ΑΙΤΗΣΕΩΝ ΜΕΤΑΘΕΣΗΣ

# ΓΙΑ ΤΟ ΣΧ. ΕΤΟΣ 2015-2016 ΑΠΟ ΤΗ ΔΔΕ ΧΙΟΥ

Εκδόθηκε από το ΥΠ.Π.Ε.Θ η εγκύκλιος των μεταθέσεων (Αρ. Πρωτ.: 200986/Ε2/ 09-12-2015 ΑΔΑ:7Τ6Ο4653ΠΣ-ΔΧΙ) για το σχ. έτος 2015-2016. Οι ενδιαφερόμενοι οφείλουν να τη μελετήσουν με ιδιαίτερη προσοχή.

Οι αιτήσεις υποβάλλονται από 09-12-2015 έως 31-12-2015 στη ΔΔΕ Χίου (4ος όροφος, Πολυτεχνείου 13, Χίος) από τους εκπαιδευτικούς που ανήκουν οργανικά ή έχουν προσωρινή τοποθέτηση σε σχολεία της ΔΔΕ Χίου.

Η εγκύκλιος και έντυπα αιτήσεων υπάρχουν αναρτημένα στο site της ΔΔΕ Χίου και στα σχολεία.

Η ΔΔΕ Χίου δεν θα δίνει έντυπα αιτήσεων.

### Ποιοι δεν μπορούν να υποβάλλουν αίτηση μετάθεσης

Όσοι δεν έχουν υπηρετήσει την οργανική τους ή την προσωρινή τους τοποθέτηση (υπηρεσία 1 έτος έως 31 Αυγούστου του 2016), εκτός αν δεν οφείλεται σε δική τους υπαιτιότητα.

Οι εκπαιδευτικοί που έχουν τοποθετηθεί με πενταετή θητεία στα ΠΠΣ.

Οι εκπαιδευτικοί που έχουν διοριστεί αποκλειστικά σε Μουσικά σχολεία δεν υποβάλουν αίτηση για τα σχολεία Γενικής Παιδείας

### Ποιοι υποχρεούνται να υποβάλλουν αίτηση οριστικής τοποθέτησης.

Όσοι βρίσκονται στη διάθεση ΠΥΣΔΕ.

### Ποιοι μπορούν να υποβάλλουν αίτηση βελτίωσης θέσης.

Όσοι έχουν οργανική θέση και επιθυμούν θέση σε άλλη σχολική μονάδα της ίδιας περιοχής, εκτός και αν δεν έχουν υπηρετήσει την οργανική τους.

### Χρόνος εγκυρότητας δικαιολογητικών

Τα δικαιολογητικά που προσκομίζουν οι εκπαιδευτικοί πρέπει να είναι πρόσφατα (τ ρ ι μ ή ν ο υ).

## Δικαιολογητικά που χρειάζεται να κατατεθούν.

1. **Συνυπηρέτηση**

*Για Δημοσίους υπαλλήλους:*

Βεβαίωση από την υπηρεσία τους ότι ανήκουν οργανικά σε αυτή, στην οποία να αναγράφεται και ο Καλλικρατικός Δήμος του τόπου εργασίας. Μονάδες συνυπηρέτησης για τους εκπαιδευτικούς που οι σύζυγοι βρίσκονται στην διάθεση ΠΥΣΔΕ υπολογίζονται μόνο για αιτήσεις μετάθεσης από περιοχή σε περιοχή που υπηρετεί ο/η σύζυγος.

*Για ιδιωτικούς υπάλληλους και ελεύθερους επαγγελματίες:*

Βεβαίωση από τον οικείο ασφαλιστικό φορέα του/της συζύγου από την οποία να προκύπτει ότι εργάζεται τουλάχιστον τα δυο τελευταία χρόνια στην ίδια επιχείρηση **και** είναι ασφαλισμένος τουλάχιστον τα δύο τελευταία χρόνια έως 31-12-2015 στον οικείο ασφαλιστικό φορέα. Τα ενδιάμεσα διαστήματα για τα οποίο ο/η σύζυγος µπορεί να επιδοτείται µε επίδοµα ταµείου ανεργίας λογίζονται και αυτά στον χρόνο της διετίας εφόσον προκύπτουν από επίσηµα πιστοποιητικά (βεβαίωση ασφαλιστικού φορέα) και εφόσον κατά την ημερομηνία υποβολής της αίτησης μετάθεσης υπάρχει ενεργή σύµβαση εργασίας.

Μόνο αν το ΙΚΑ δεν εκδίδει τέτοιες βεβαιώσεις μπορεί να υποβληθεί βεβαίωση εργοδότη η οποία πρέπει να συμφωνεί με το βιβλιάριο ασφάλισης **και** ταμηχανογραφικά δελτία ασφάλισης.

Όπου ο ασφαλιστικός φορέας δεν χορηγεί βεβαίωση για την απόδειξη της συνυπηρέτησης λόγω οφειλής εισφορών, γίνονται δεκτές υποβληθείσες περιοδικές δηλώσεις ΦΠΑ των τελευταίων 2 ετών

Εκπαιδευτικοί σύζυγοι αναπληρωτών, δεν δικαιούνται μονάδες συνυπηρέτησης.

1. **Οικογενειακής κατάστασης, Μόρια τέκνων** **και Εντοπιότητα**

Οι εκπαιδευτικοί για να λάβουν μονάδες μετάθεσης για την οικογενειακή τους κατάσταση χρειάζεται να προσκομίσουν **πιστοποιητικό οικογενειακής κατάστασης** (τριμήνου).

Με το ίδιο πιστοποιητικό λαμβάνονται και μόρια ανήλικων και σπουδαζόντων τέκνων .

Ως ανήλικα τέκνα θεωρούνται αυτά που έχουν γεννηθεί από 01-01-1998.

Ως σπουδάζοντα θεωρούνται όσα έχουν γεννηθεί από 01-01-1991, φοιτούν σε ΑΕΙ -ΑΤΕΙ του εσωτερικού ή ισότιμες σχολές του εξωτερικού, δεν βρίσκονται στο τελευταίο εξάμηνο ή έτος σπουδών και δεν φοιτούν για απόκτηση 2ου πτυχίου ή μεταπτυχιακό τίτλο.

Για την εξακρίβωση του τελευταίου εξαμήνου/έτους φοίτησης χρειάζεται **βεβαίωση του εκπαιδευτικού ιδρύματος** (τριμήνου) που να γράφει ότι το εξάμηνο φοίτησης δεν είναι το τελευταίο ή που να αποδεικνύει ότι ο φοιτητής δεν διανύει το τελευταίο εξάμηνο την 31-12-2015.

Για την απόδειξη της εντοπιότητας, σε περίπτωση που δεν αναγράφεται τίποτα σχετικό στο πιστοποιητικό οικογενειακής κατάστασης, θα πρέπει να προσκομίζεται **βεβαίωση εντοπιότητας από το Δήμο**. Ο εκπαιδευτικός θα πρέπει να είναι δημότης από **διετίας** έως την 31-12-2015 για να πάρει τα μόρια της εντοπιότητας.

1. **Ειδικές Κατηγορίες**

Εάν ο εκπαιδευτικός **ανήκει** σε μία από τις ειδικές κατηγορίες που αναγράφονται στην εγκύκλιο, πρέπει να προσκομίσει βεβαίωση ΚΕΠΑ ή όσες βεβαιώσεις Β/θμιας Υγειονομικής επιτροπής είναι ακόμη **σε** **ισχύ**.

1. **Μουσικά-Καλλιτεχνικά**

**Δικαίωμα** υποβολής αίτησης έχουν οι εκπαιδευτικοί που έχουν υπηρετήσει την **οργανική** τους θέση και έχουν **πενταετή** τουλάχιστον διδακτική εμπειρία. Οι εκπαιδευτικοί θα πρέπει να προσκομίσουν βιογραφικό σημείωμα, πίνακα και φάκελο δικαιολογητικών, **ακόμη** και αν είχαν καταθέσει τα σχετικά έγγραφα σε μεταθέσεις παλαιοτέρων ετών.

Οι εκπαιδευτικοί **δεν** θα πρέπει να περιλαμβάνουν στις προτιμήσεις τους Μουσικά και Καλλιτεχνικά Σχολεία για τα οποία δεν έχουν προκηρυχθεί κενές οργανικές θέσεις στον κλάδο τους.

**Κατάθεση αιτήσεων στη ΔΔΕ Χίου**

**1. Όσοι εκπαιδευτικοί υπηρετούν στη Χίο ( με οργανική ή στη διάθεση)**

α) Καταθέτουν στα γραφεία της ΔΔΕ Χίου (4ος όροφος) τη χειρόγραφη αίτηση υπογεγραμμένη όπου θα αναγράφουν αν είναι και για βελτίωση ή για οριστική τοποθέτηση. Επίσης θα αναγράφεται **υποχρεωτικά** διεύθυνση email επικοινωνίας.

β) Θα γίνει έλεγχος δικαιολογητικών και η καταχώρηση της αίτησης στο σύστημα μεταθέσεων.

γ) Θα αποστέλλεται από τη ΔΔΕ Χίου η ηλεκτρονικά καταχωρισμένη αίτηση με email **στην ηλεκτρονική διεύθυνση του εκπαιδευτικού.**

δ) Την αίτηση αυτή οφείλει να ελέγχει ο εκπαιδευτικός ώστε να υπάρχει η δυνατότητα διόρθωσης σε περίπτωση λάθους. Αν διαπιστώσει λάθος στην καταχώριση, τότε θα επικοινωνεί με email με τη ΔΔΕ Χίου.

ε) Στη συνέχεια άμεσα, θα προσκομίζει στη ΔΔΕ Χίου δύο αντίγραφα υπογεγραμμένα και θα παραλαμβάνει επικυρωμένο ένα αντίγραφο, θεωρημένο από τη Διευθύντρια της ΔΔΕ Χίου.

**2. Όσοι εκπαιδευτικοί υπηρετούν εκτός Χίου (με απόσπαση)**

α) Θα αποστείλουν με ταχυδρομείο τη χειρόγραφη αίτηση υπογεγραμμένη όπου θα αναγράφουν αν είναι και για βελτίωση ή για οριστική τοποθέτηση. Επίσης θα αναγράφεται **υποχρεωτικά** διεύθυνση email επικοινωνίας.

β) Θα γίνει έλεγχος δικαιολογητικών και η καταχώρηση της αίτησης στο σύστημα μεταθέσεων.

γ) Θα αποστέλλεται από τη ΔΔΕ Χίου η ηλεκτρονικά καταχωρισμένη αίτηση με email **στην ηλεκτρονική διεύθυνση του εκπαιδευτικού.**

δ) Την αίτηση αυτή **οφείλει να ελέγχει** ο εκπαιδευτικός ώστε να υπάρχει η δυνατότητα διόρθωσης σε περίπτωση λάθους. Αν διαπιστώσει λάθος στην καταχώριση, τότε θα επικοινωνεί με email με τη ΔΔΕ Χίου.

ε) Στη συνέχεια άμεσα και με το ταχυδρομείο, θα στέλνει δύο αντίγραφα υπογεγραμμένα.

Σε κάθε περίπτωση το παρόν έγγραφο αποτελεί μια περίληψη της εγκυκλίου μεταθέσεων αλλά δεν την αντικαθιστά. Για το λόγο αυτό οι ενδιαφερόμενοι οφείλουν να μελετήσουν την εγκύκλιο μεταθέσεων με ιδιαίτερη προσοχή.

ΩΡΕΣ ΥΠΟΒΟΛΗΣ ΑΙΤΗΣΕΩΝ ΜΕΤΑΘΕΣΗΣ: **09:00 - 13:00**

ΩΡΕΣ ΕΠΙΚΟΙΝΩΝΙΑΣ ΓΙΑ ΠΛΗΡΟΦΟΡΙΕΣ ΜΕ ΤΑ ΓΡΑΦΕΙΑ ΤΗΣ ΔΔΕ Χίου: **12:00-14:30**

Email επικοινωνίας για τις μεταθέσεις: pysde@dide.chi.sch.gr

Προθεσμία υποβολής των αιτήσεων από 09-12-2015 έως 31-12-2015